Yo o sa dumeleng a re, "Ka botlalo!" mo go neng ga gakgamatsa Jim. "Dingwaga tse dintsi tse di fetileng fa go ne go tsholwa ngwana wa rona wa ntlha ke ne ka batla ke nna modumedi mo Modimong. Fa ke ne ke leba mothonyana yo monnyennye yo o senang molato yoo mo bolawaneng jwa gagwe, fa ke ne ke lebeletse menwananyana e ntse e phuthologa le tebo ya temogo mo matlhonyaneng ao, ke ne ka ralala lobaka lwa dikgwedi tse di mmalwa fa ke neng ka batla ke dumela mo Modimong. Go leba losea loo go ne ga batla gonkgona gore ke dumele fa go na le Modimo." 9 Bala Nehemia 13:10-13. Go bonala go ne go sa tlhole go ntshiwa meneelo yotlhe e e neng e ntshediwa tempele fa Nehemia a ne a boela kwa Jerusalema. E re ka Balefi ba ne ba sa tlhole ba amogela meneelo eno, ba ne ba tlogela dikabelo tsa bone mme ba ya go bereka kwa masimong a bone. Nehemia o ne a pega bathusi ba mmusi molato ka ntlha ya seno. Go bonala ba ne ba sa tlhole ba dira ditiro tsa bone. Gongwe ba ne ba sa kokoanye ditsabosome tse batho ba neng ba tshwanetse go di ntsha kgotsa ba ne ba sa di ise kwa tempeleng jaaka ba ne ba tshwanetse go dira. (Neh. 12:44) Ka jalo, Nehemia o ne a dira gore ditsabosome di kokoanngwe. O ne a tlhoma banna ba ba ikanyegang gore ba okamele mabolokelo a tempele le meneelo e e neng e tla ntshiwa.